Liste over utmerkelser og prisnominasjoner tildelt Barbra Streisand

**Liste over utmerkelser og prisnominasjoner tildelt Barbra Streisand** omfatter tildelinger av og nominasjoner til åtte amerikanske og én britisk pris.

Barbra Streisand (født 1942) er en amerikansk-jødisk skuespiller, filmregissør, filmprodusent, manusforfatter, komponist og sangartist. Hun har spilt inn 35 studioalbum, alle med plateselskapet Columbia Records. Streisand er den bestselgende kvinnelige artisten i historien til Recording Industry Association of America. I september 2014 ble hun den første musikeren som har toppet Billboard 200 (USAs albumliste) med ett eller flere av sine album i alle de siste seks tiårene.

Streisand har også gjort seg kjent på film og TV. Hun har spilt i 19 spillefilmer, og tre av dem regisserte hun selv. Gjennombruddet kom med rollen som Fanny Brice i scenemusikalen *[[Funny Girl (musikal)|Funny Girl]]* og senere filmversjonen fra 1968. Hun har også medvirket i en rekke TV-spesialer, ofte utgitt i forbindelse med nye plater. 

Streisand har vunnet flere bransjepriser for arbeidet sitt innen teater, film, TV og musikk. Hun er blant annet en av få personer som har vunnet de fire store bransjeprisene i USA (Oscar, Tony, Emmy og Grammy). Streisand har også vunnet en rekke andre hederspriser for arbeidet som skuespiller og sangartist.

## Liste
### Academy Awards (Oscar)
Barbra Streisand har vunnet to Academy Awards («Oscar-priser») fra fem nominasjoner. Hun har blitt nominert til to priser som skuespiller, to som komponist og én som filmprodusent. Streisand vant Oscar for beste kvinnelige hovedrolle for å spille Fanny Brice i filmmusikalen *[[Funny Girl (film)|Funny Girl]]*. Den prisen delte hun med Katharine Hepburn for filmen *[[Løven om vinteren]]*. Hun vant Oscar for beste sang i 1977 for å komponere filmlåten «Evergreen (Love Theme from A Star Is Born)» fra filmen *[[En stjerne blir født (1976)|En stjerne blir født]]*. Da ble hun den første kvinnen som vant en Oscar for å komponere en sang.

### British Academy Film Awards (BAFTA-prisen)
Streisand har blitt nominert til tre British Academy Film Awards («BAFTA-priser»), to som skuespiller og én som komponist i filmen *[[En stjerne blir født (1976)|En stjerne blir født]]* (1976). Komponistnominasjonen delte hun med Paul Williams, Kenny Ascher, Rupert Holmes, Leon Russell, Kenny Loggins, Alan Bergman, Marilyn Bergman og Donna Weiss.

### Directors Guild of America Awards
Streisand har vunnet én Directors Guild of America Award fra tre nominasjoner. Hun ble den tredje kvinnen i historien til å bli nominert til en regipris for spillefilm av Directors Guild of America da hun ble nominert for *[[Tidevannets fyrste (film)|Tidevannets fyrste]]* i 1992. Den gikk imidlertid til Jonathan Demme for *[[Nattsvermeren (film)|Nattsvermeren]]*. Streisand vant en DGA-pris med Dwight Hemion for beste regi i et musikk- eller underholdningsprogram for TV-spesialen *[[Barbra Streisand in Concert#TV-spesial|Barbra: The Concert]]*  i 1995, og ble også nominert med Don Mischer for *[[Timeless|Timeless: Live in Concert]]* i 2002.

### Emmy-prisen
Barbra Streisand har vunnet fem Emmy-priser fra ti nominasjoner: fire Primetime Emmy Awards (TV-programmer med sendetid på kvelden) og én Daytime Emmy Award (TV-programmer med sendetid på dagen). Hun ble nominert for første gang i 1964 for gjesterollen i talkshowet *[[The Judy Garland Show]]*. Streisand har vunnet prisen for arbeidet med TV-programmene *[[My Name Is Barbra (TV-spesial)|My Name Is Barbra]]* (1964), *[[Barbra Streisand in Concert#TV-spesial|Barbra: The Concert]]* (1994), *[[Timeless|Timeless: Live in Concert]]* (2000) og *[[Reel Models: The First Women of Film]]* (2000). I 1995 ble hun også nominert til beste TV-film som utøvende produsent for dramafilmen *[[I stillhetens tjeneste]]*. Hun ble for øvrig også nominert for TV-spesialene *[[A Happening in Central Park]]* og *[[Barbra Streisand…and Other Musical Instruments (TV-spesial)|Barbra Streisand…and Other Musical Instruments]]*.

### Golden Globe
Barbra Streisand har til sammen vunnet elleve Golden Globe Awards, mer enn noen annen skuespiller. Hun har vunnet publikumsprisen Henrietta World Film Favorite fire ganger, og fikk i 2000 æresprisen Cecil B. DeMille Award. Den første seieren kom i 1969 da hun vant en Golden Globe for beste kvinnelige hovedrolle i en musikal eller komedie for rolleskildringen i *[[Funny Girl (film)|Funny Girl]]*. Hun ble også nominert i denne kategorien for *[[Hello, Dolly! (film)|Hello, Dolly!]]*, *[[Uglen og pusekatten]]*, *[[Funny Lady]]*, *[[Yentl (film)|Yentl]]* og *[[Speilets to ansikter]]*, og vant den én gang til for *[[En stjerne blir født (1976)|En stjerne blir født]]*. Hun ble nominert i den tilsvarende dramakategorien for *[[Våre beste år]]* og *[[Dere får meg ikke gal]]*. Streisand har vært nominert som filmprodusent fire ganger, og vant to ganger for filmene *En stjerne blir født* og *Yentl*. Hun er dessuten den eneste kvinnen til dags dato som har vunnet en Golden Globe for beste regi; den vant hun for *Yentl*. Streisand vant også en Golden Globe som komponist for låten «Evergreen (Love Theme from A Star Is Born)».

### Golden Raspberry Awards
Streisand har vært nominert til fire Golden Raspberry Awards («Razzies»), men aldri vunnet. Razzies ble lansert i 1980 som et motstykke til Oscar-prisen, og har fått et rykte for å være en useriøs filmpris som er ute etter å ramme de samme aktørene år etter år. Streisand ble nominert for rolletolkningene i *[[Ville netter på super'n]]*, *[[Yentl (film)|Yentl]]*, *[[Verre enn verst]]* og *[[The Guilt Trip]]*; for rollen i *Yentl* ble hun nominert til verste «mannlige» skuespiller fordi hun spiller en jente som er kledd ut som en gutt i mesteparten av filmen.

### Grammy-prisen
Streisand har vunnet til sammen ti Grammy Awards. Hun vant årets beste album for debutplaten *[[The Barbra Streisand Album]]* i 1963, og beste kvinnelige popartist tre år på rad for *The Barbra Streisand Album*, *[[People (album)|People]]* og *[[My Name Is Barbra]]*. Streisand vant senere en ny Grammy i denne kategorien i 1978 for «Evergreen (Love Theme from A Star Is Born)» og i 1987 for *[[The Broadway Album]]*. Hun har også vært nominert sju andre ganger i denne kategorien. Streisand vant årets beste sang i 1978 for «Evergeen» sammen med Paul Williams; det året var seieren uavgjort med Kvitka Cisyks «You Light Up My Life». Hun og Barry Gibb vant en Grammy i 1980 for låten «Guilty». I tillegg til *The Barbra Streisand Album*, har fem av Streisands plater vært nominert til beste album: *People*, *My Name Is Barbra*, *[[Color Me Barbra]]*, *[[Guilty (Barbra Streisand-album)|Guilty]]* og *The Broadway Album*. Streisand har vunnet æresprisene Grammy Legend Award og Grammy Lifetime Achievement Award for sitt bidrag til og sin innflytelse på musikkhistorien. Fire av artistens innspillinger har blitt innlemmet i Grammy Hall of Fame: låten «People», musikkalbumene *[[Funny Girl (musikal)|Funny Girl]]* og *The Barbra Streisand Album*, og sangen «The Way We Were».

### People's Choice Awards
Streisand har vunnet publikumsprisen People's Choice Award fem ganger fra åtte nominasjoner. Hun ble den første vinneren av både beste kvinnelige musikkartist (som hun delte med Olivia Newton-John) og beste kvinnelige filmskuespiller under den første utdelingen i 1975. Streisand vant prisen for beste kvinnelige filmskuespiller også i 1977 og 1978. I 1984 vant hun en pris for beste allsidige kvinnelige underholder (delt med Barbara Mandrell), og i 1988 vant hun én for tidenes beste musikalstjerne. Streisand vant ikke prisene for én spesifikk utgivelse, men for det generelle arbeidet det året.

### Tony Awards
Streisand ble nominert til en Tony Award for rolleskildringene i musikalene *[[I Can Get It for You Wholesale]]* og *[[Funny Girl (musikal)|Funny Girl]]*, men vant ingen av dem. Hun har imidlertid vunnet æresprisen Broadway's Star of the Decade. Ettersom Tony-seieren var en ærespris blir hun ikke alltid anerkjent som en fullverdig vinner av de fire store bransjeprisene i USA (Oscar, Grammy, Emmy og Tony).

## Se også
* Barbra Streisands diskografi
* Barbra Streisands filmografi

## Referanser


## Litteratur
* 
* 

## Eksterne lenker
* 
*